Indzaba 67: Jehoshafati Wetsembela KuJehova
UYATI kutsi abobani futsi entani lamadvodza lowabona kulesitfombe? Aya emphini, futsi lawa lahamba embili wona ayahlabela. Kodvwa ungahle utibute: ‘Kungani emadvodza lahlabelako wona ete tikhali netinkhemba tekulwa?’ Ase sibone.
Jehoshafati abe yinkhosi yaka-Israyeli wembuso wetive letimbili. Waphila ngasikhatsi sinye neNkhosi Ahabi naJezebeli basembusweni wasenyakatfo wetive letingu-10. Jehoshafati abe yinkhosi lelungile, kantsi nababe wakhe Asa naye abe yinkhosi lenhle. Ngako kwendlula iminyaka leminyenti bantfu bembuso waseningizimu wetive letimbili baphila kamnandzi.
Kodvwa kukhona lokwenteka lokwabetfusa bantfu. Sitfunywa saletsa umbiko kuJehoshafati satsi: ‘Kukhona libutfo lelikhulu lemphi leliphuma kaMowabi, ka-Amoni naseNtsabeni iSeyiri lelitewuhlasela wena.’ Ema-Israyeli lamanyenti ahlangana ndzawonye eJerusalema atewucela lusito kuJehova. Atsi nawefika ethempelini, Jehoshafati wema embikwawo wathandaza watsi: ‘Awu, Nkulunkulu, Jehova, asati kutsi kufanele senteni ngoba tsine site emandla. Emehlo etfu abuke kuwe.’
Jehova wamlalela, wase utfumela inceku yakhe kubantfu kutsi ifike itsi: ‘Kulwa akusiko kwenu, kodvwa kwaNkulunkulu. Angeke sibekhona sidzingo sekuyilwa lemphi. Nine manini nicine, nitewubona kutsi Jehova utanisindzisa njani.’
Ngakusasa ekuseni Jehoshafati wakhuluma nebantfu watsi: ‘Tsembelani kuJehova!’ Ngemuva kwaloko wakhetsa emadvodza kutsi ahlabelele embikwemasotja, abehamba ahlabelela tingoma tekudvumisa Jehova. Uyati kutsi yini leyenteka nabasondzela endzaweni yekulwa? Jehova wabangela lamasotja latitsa kutsi alwe odvwa. Atsi ema-Israyeli nawefika, atfola kutsi onkhe emasotja latitsa abefile.
Uyabona yini kutsi Jehoshafati abente kahle ngekwetsembela kuJehova? Natsi futsi sitawube senta kahle ngekwetsembela kuye.
1 Emakhosi 22:41-53; 2 Tikhronike 20:1-30.
Imibuto
- Abengubani Jehoshafati, futsi abephila ngasiphi sikhatsi?
- Kungani ema-Israyeli afikelwa kwesaba, futsi labanyenti kuwo bentani?
- Jehova wawuphendvula watsini umthandazo waJehoshafati?
- Yini Jehova layibangela kutsi yenteke ngembi kwekuba kucale imphi?
- Yini lesiyingafundza kuJehoshafati?
Imibuto leyengetiwe
- Fundza 2 Tikhronike 20:1-30.
Jehoshafati wasitjengisa kutsi tinceku taNkulunkulu letetsembekile kumelwe tenteni lapho tibhekane netimo leticindzetelako? (2 Khr. 20:12; Hla. 25:15; 62:1)
Njengoba Jehova abesolo anayo indlela yekukhuluma nebantfu bakhe, nguyiphi indlela layisebentisako kuze akhulume natsi lamuhla? (2 Khr. 20:14, 15; Mat. 24:45-47; Joh. 15:15)
Ngesikhatsi Nkulunkulu asusa “imphi yelilanga lelikhulu laNkulunkulu, Somandla,” simo setfu sitawufanana kanjani nesaJehoshafati? (2 Khr. 20:15, 17; 32:8; Semb. 16:14, 16)
Alingisa emaLevi, emahlahlandlela kanye netitfunywa telivangeli, anikela njani emsebentini wekushumayela wemhlaba wonkhe lamuhla? (2 Khr. 20:19; Rom. 10:13-15; 2 Thim. 4:2)
ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn